
DIDRIK TØNSETH, PETTER SKINSTAD
OG PÅL GOLBERG

PÅ INNSIDEN

AV LANDSLAGET

20 år med gull, vrakinger

og hemmeligheter

Løpere på rekruttlandslaget 2012/2013: F.v. Ragnhild Haga, Didrik Tønseth, Britt Ingunn Nydal, Tomas Northug, Martine Ek Hagen, Sindre Bjørnestad Skar, Finn Hågen Krogh og Mari Eide.

En ung Ingvild Flugstad Østberg på reise med sin tidligere juniorlandslagstrener og fotograf Brit Baldishol.

Best uten ball, og puck! Byåsen XCBroilers. F.v. Johannes Høsflot Klæbo, Emil Iversen, Niklas Dyrhaug, Petter Northug og Didrik Tønseth, mai 2018.

Herrelandslaget på samling i regi av Olympiatoppen, Gran Canaria, juni 2025: F.v. Erik Valnes, Jan Thomas Jenssen, Oskar Opstad Vike, Andreas Fjorden Ree, Johannes Høsflot Klæbo, Harald Østberg Amundsen, Ansgar Evensen, Simen Hegstad Krüger og Iver Tildheim Andersen.

Morgendagens helter, august 2023: Lotta Udnes Weng, Harald Østberg Amundsen og Helene Marie Fossesholm sammen med stortalentet Gina del Río Roca fra Andorra og hennes trener.

En god soldat hviler når han kan, her representert ved en sliten skismører som ligger rett ut i smøretraileren.

Herrelandslaget på rulleski: F.v. Emil Iversen, Niklas Dyrhaug, Sjur Røthe, Martin Johnsrud Sundby (delvis skjult) og Johannes Høsflot Klæbo.


FORORD PÅ INNSIDEN AV LANDSLAGET 20 år med gull, vrakinger og hemmeligheter

FØR OG ETTER NORTHUG

VÅR MODERNE TIDSREGNING startet for over 2000 år siden. Enten du er religiøs eller ei, er det for folk flest et før og et etter Kristus. For langrennssporten er det et før og etter Northug. I det store bildet er kanskje ikke det som skjedde på Kongsberg for 20 år siden all verden sammenliknet med det som ifølge enkelte skjedde i Betlehem. Elsker du langrenn, var imidlertid fellesstarten med skibytte på Heistadmoen skistadion nærmest som et vekkelsesmøte. Norge som langrennsnasjon lå nok ikke med brukket rygg i 2006, men i publikums øyne var det ikke mye om å gjøre. Den norske storhetstiden var over. Tiden der det var typisk norsk å være god, som Gro Harlem Brundtland ytret i 1992, var historie. Det samme var 1990-tallets helter. Riktignok hadde Marit Bjørgen tatt over for Bente Skari. Under VM i 2005 viste hun for alvor hva hun hadde i seg, men årene som fulgte, ble en tung periode for Bjørgen. Blant gutta manglet vi en soleklar ener, og det glade 1990-tall virket plutselig veldig fjernt.

Vegard Ulvang fikk det aldri til å stemme helt etter OL på Lillehammer. Den største helten av dem alle, Bjørn Dæhlie, kom seg aldri etter ryggskader og måtte legge skiene på hylla ved årtusenskiftet. Bedre ble det ikke da arvtakeren, Thomas Alsgaard, overrasket de fleste med å legge opp etter VM-gullene i Val di Fiemme i 2003. Mannen som egentlig hadde alle egenskapene som trengtes i moderne langrenn, sa takk for seg etter stafetten, der han sammen med Jørgen Brink og Axel Teichmann skapte et av sportens mest omtalte øyeblikk. «Å gå på en Brink» ble et etablert uttrykk i det norske språket, i alle fall blant de som fulgte sporten tett, men ironisk nok var det de svenske og tyske herrene som hadde mest å juble for tidlig på 2000-tallet. Etter Bjørn Dæhlies siste totalseier i verdenscupen i 1998/1999-sesongen, fulgte svensker, tyskere og en tysker forkledd som en dopet spanjol opp med å vinne verdenscupen sammenlagt.

Først ut var Johann Mühlegg, tyskeren som etter å ha havnet i unåde hos det tyske forbundet skiftet nasjonalitet og gikk fra å være en hyggelig bratwurst til å bli sterk som en chorizo picante. Allerede i 1999/2000-sesongen vant han verdenscupen totalt, før han to år senere ble kjent som langrennssportens doper numero uno. Etter spanjolen Mühlegg fulgte mannen mange hevder ble ødelagt av langrennssportens svar på spanskesyken, Per Elofsson. Han vant verdenscupen to år på rad før han i jakten på Mühlegg gikk rett i veggen i Salt Lake City. I Sverige er dette kjent som «slakten i Soldier Hollow», oppkalt etter langrennsarenaen under OL i 2002. Elofsson ble riktignok verdensmester også i 2003, før han gjorde som Alsgaard, og takket for seg på toppnivå etter stafettnederlaget i Val di Fiemme.

Starten på en ny tidsregning i norsk langrenn. Petter Northug vinner NM-gull på fellesstarten med skibytte på Heistadmoen i 2006 og starter en uttaksdiskusjon som fortsatte i mange år.

I årene som fulgte var det Mathias Fredriksson og tyskerne René Sommerfeldt, Axel Teichmann og Tobias Angerer som vant verdenscupen. Tyskerne herjet med norske konkurrenter, som først og fremst fikk det til i klassisk. Særlig på fellesstartene var det tyske maskineriet overlegent, og de tyske herrene kunne stikke av med alle de fremste plassene, slik vi har lært oss å kjenne det norske herrelaget i dag. Norge hadde ikke hengt med på utviklingen. Utlendingene skøytet og spurtet fortere enn oss, og de norske løperne så ofte ut som statister når det hele skulle avgjøres. Dette gjorde vondt langt inn i den norske folkesjela.

Så da Petter Northug jr. knuste norgeseliten på oppløpet denne januardagen i 2006, markerte det ikke bare starten på moderne langrenn slik vi kjenner sporten i Norge i dag. Det var starten på comebacket til norsk herrelangrenn. Det tok nemlig litt tid før noen flere fulgte i Northugs fotspor, men det skal vi komme tilbake til. Senere samme dag, lørdag 21. januar, ble Northug vraket til OL i Torino. Norges beste skiløper skulle altså ikke til OL, for han var for ung. Så startet diskusjonene. På stadion, på sportsnyhetene, rundt middagsbordet og i lunsjen på jobben. På stafetten dagen etter fulgte han opp med regelrett å leke med landslagets foretrukne ankermann, Tore Ruud Hofstad. Og Northug «skulle f…n ikke til OL!» som lagkameraten Stig Rune Kveen ropte. «And the rest is history», som det heter på godt norsk.

I sporet hadde Northug en spurt uten sidestykke. Utenfor løypa leverte han språklige gullkorn av en annen verden. I Norge var dette noe helt nytt. Det var en gave til både sporten, publikum og media, som alle var i utvikling. Ikke bare var øvelsene ferske, med sprint, sprintstafetter og fellesstarter med og uten skibytte. Publikum i Norge lengtet etter en ny ener. Da media skjønte hva som var i ferd med å skje, kunne de ikke gjøre annet enn å gni seg i hendene. En ny storhetstid så ut til å være på vei, eller altså en ny tidsregning. Hadde vi plutselig en nordmann som kunne slå utlendingene på de lange skøyteløpene? Ikke bare de vi elsker å hate, svenskene, men også tyskere, franskmenn, italienere og russere hadde igjen fått en nordmann å frykte. Noe måtte jo skje med norsk langrenn, og da vi trengte det som mest, dukket Petter Northug opp som troll av eske, i hvert fall for de som ikke fulgte sporten tett.

Samtidig som langrennssporten var i utvikling var også mediene i endring, med nettaviser, kommentarfelt, diskusjonsforum og et økende fokus på klikk, seertall og reklameinntekter. Sitatmaskinen Northug var en gave til alt fra papiraviser til kommentarfelt. Bare noen uker etter at han slo igjennom for fullt, kom også Facebook til Norge. Timingen kunne rett og slett ikke vært bedre. Det skjedde noe på Heistadmoen Skistadion i Kongsberg i slutten av januar i 2006. De neste 20 årene er fulle av historier som på et eller annet vis kan knyttes til disse dagene. Det er et før og etter Northug i norsk langrenn, fullt av overskrifter, diskusjoner og krangling. Nyvinninger og grensesprengende treningsmetoder. Glede, åpenhet og folkelighet. Dopingdommer, tårer og skuffelse. Denne boka handler om mye mer enn Petter Northug, men moderne norsk langrenn startet med ham i 2006. Alt dette har blitt dekket av stadig mer nærgående medier, som en kanskje skulle tro at fikk med seg alt. Men gjorde de virkelig det? Selvsagt ikke. I denne boka får du 20 års historie fra innsiden av norsk langrenn, fortalt av oss som var der.

“

I sporet hadde Northug en spurt uten sidestykke. Utenfor løypa leverte han språklige gullkorn av en annen verden.

Herrelandslaget på intervalløkt opp mot Tryvannstårnet, høsten 2020. PS! Ikke alle på bildet hufser etter boka.

PLANLAGT, STRUKTURERT OG GJENTATT FYSISK AKTIVITET

TRENING KAN OPPSUMMERES som planlagt, strukturert og fysisk aktivitet. Hva slags jobb ligger egentlig bak alle langrennsgullene? Om ikke kontinuitet er svaret, så er spørsmålet feil. Det finnes ingen snarveier til suksess. Å bli en god skiløper tar tid. For å bli best må du attpåtil bruke den tiden godt. Alle veier fører kanskje til Rom, men de færreste veiene fører til VM- og OL-gull. Da er det egentlig bare hardt arbeid som gjelder, og heller ikke det kan garantere deg suksess. Kanskje møter du noen som har trent enda hardere, har litt bedre gener eller rett og slett bare er noe i nærheten av gal. Det ligger uansett mye jobb og mange historier bak de mange gullmedaljene.

GUTTA VAR FOR DÅRLIG TRENT

UNDER SESONGÅPNINGEN på Beitostølen i 2009 møttes tre menn i resepsjonen på SAS-hotellet, landslagets faste tilholdssted denne uka. Oppmerksomheten norske langrennsløpere får på Beitostølen, eller Beito som skiløperne selv sier, kan nesten bare sammenliknes med den som blir dem til del under mesterskap. Både løpere, ledere, journalister og publikum gleder seg til å komme i gang med sesongen, og det følges sjelden så godt med som på Beito.

I 2009 skulle det vise seg at det var noen som skulle følge ekstra godt med på norske langrennsløpere i tiden som kom. I resepsjonen møttes nemlig en professor og to av langrennssportens grand old men, Per Nymoen og Hermod Bjørkestøl. Nymoen som ansatt i Skiforbundet gjennom et helt yrkesliv, og Bjørkestøl som leder av Langrennskomiteen. Langrennskomiteen er norsk langrenns styre, og som leder av denne sitter du også i Skistyret – norsk skisports øverste organ. Det er lederen av Langrennskomiteen som er den egentlige sjefen i norsk langrenn. Denne rollen hadde Bjørkestøl fra 2001 til 2012, også han etter et helt liv i skisporten. Den tidligere offiseren var leder av Troms Skikrets fra 1977 til 1981, og fra 1990 til 2002 var han rennleder i Holmenkollen. Få, om noen, har betydd like mye for norsk og nordnorsk langrenn spesielt som nå avdøde Hermod Bjørkestøl.

På veien mot OL i 2010 og VM på hjemmebane året etter var det imidlertid en ung professor som skulle få jobben med å ta norsk langrenn videre. De to erfarne skilederne hadde funnet sin mann i Øyvind Sandbakk. Selv var han en god langrennsløper, ikke langt unna landslagsnivå. Hadde Sandbakk representert nesten hvilken som helst annen skinasjon enn Norge, hadde nok også han forberedt seg til OL i Vancouver, men nå skulle han sette sine tidligere konkurrenter under lupen. Oppdraget fra Nymoen og Bjørkestøl var like enkelt formulert som det var vanskelig å gjennomføre: Nivået i norsk herrelangrenn er for svakt. Hva må endres? Også damelaget skulle nyte godt av denne forskningen, men det var særlig herrene som trengte et spark i baken. Resultatet ble at «Prosjekt treningsfilosofi» ble startet.

Øyvind Sandbakk var prosjektleder, og Espen Tønnesen fra Olympiatoppen ble involvert. Per Nymoen var overordnet fra Skiforbundet, mens den gamle mesteren Oddvar Brå ble hentet inn som døråpner til de gamle mesterne. Alle skiløpere født de siste 100 årene tar telefonen når Oddvar Brå ringer, og så var det Sandbakks jobb å sette all denne kunnskapen i system. Langrenn er i det store bildet en snever idrett, og det er ikke alltid enkelt å få forskningsmidler til ulike prosjekter. Professor Øyvind Sandbakk trengte en gang midler til et prosjekt om rullemotstand på rulleski, men søkte i stedet om midler til å undersøke hvordan helseeffekten av løping med barnevogn var. Det var mye enklere å få støtte til det enn til et prosjekt om rulleski.

“

I 2026 trener mange av de beste langrennsløperne rundt 1000 timer i året, eller 20–30 timer mer i måneden enn sine forgjengere.

Denne gangen hadde imidlertid Sandbakk støtte fra både Olympiatoppen, Norges Skiforbund og tidligere langrennshelter. Sammen gikk de gjennom all forskningslitteratur som fantes om langrenn. Det ble også satt i gang ny forskning med herrenes sprintlandslag som forsøkskaniner, og Sandbakk og Tønnesen hadde jevnlige diskusjoner med landslagstrenerne fem–seks ganger i året. For å lære av historien dro Sandbakk og Brå på norgesturné for å intervjue alle som hadde vunnet OL- eller VM-gull i langrenn: Bjørn Dæhlie, Vegard Ulvang, Sture Sivertsen, Ove Aunli og gamlegutta med Gjermund Eggen i spissen.

Også sentrale trenere fra gamle dager ble intervjuet. Alle delte velvillig av erfaringer og treningsdagbøker. Noe var nyttig og lett å omsette til dagens aktive, mens det var nesten umulig å tolke treningsdagbøkene til enkelte av de tidligere aktive. Bjørn Dæhlie skrev for eksempel treningsdagbok i koder, rett og slett for å spare tid. Selv om treningsdagboka til Dæhlie var vanskelig å forstå, var konklusjonen entydig etter å ha sammenholdt den med de andre dagbøkene. Sammenliknet med de gamle heltene var de norske langrennsgutta rett og slett for dårlig trent. De hadde for lavt treningsvolum, med et snitt på under 800 timer trening i året. Samtidig løp de mindre enn fortidens storløpere, og de gikk på rulleski på for flate veier. De gamle heltene hadde både trent mer og løpt mer.

Til å begynne med var de aktive skeptiske til endringene. Dametrener Egil Kristiansen var den første som omsatte dette prosjektet til praksis. Han økte treningsvolumet hos damene, la mer vekt på intensitetsstyring og brukte rulleskiløypene mer aktivt. Resultatene til Marit Bjørgen i OL i Vancouver og VM i Holmenkollen var nok til å overbevise gutta, og aller mest inspirert ble kanskje Martin Johnsrud Sundby. Våren 2011 kom Trond Nystad inn som trener for langrennsherrene etter suksesstreneren Morten Aa Djupvik, som hadde lyktes ekstremt godt med Petter Northug spesielt. Nystad omfavnet raskt forskningen til professor Sandbakk, og var enig i at volumet på trening generelt og spesielt med løpesko måtte opp.

Herrelaget var allerede litt på gang da han kom inn, men nå skulle skruen strammes ytterligere. Sykkel hadde vært mye brukt på trening i sommerhalvåret, men det skulle det bli slutt på. Tour de France fikk de se på TV. Det var ski, rulleski og løping som skulle prege treningen til norske langrennsherrer, i tillegg til at de skulle finne inspirasjon i sine norske lagvenninner. Året etter at Nystad kom inn som trener for langrennsherrene, satt nemlig de samme gutta ved frokostbordet på Sognefjellshytta og tittet utover løypene. Med trøtte øyne og havregrøten halvveis ned i svelget så de lagvenninner som nærmest spurtet ut i løypene for å være først på snøen.

Marit Bjørgen hadde herjet i både OL, VM og verdenscupen de foregående årene. Stafettlaget var nærmest uovervinnelig, og også Therese Johaug hadde blitt verdensmester. Damene hadde opparbeidet en prestasjonskultur som gutta kunne lære mye av. Der og da bestemte landslagsgutta seg for å ta etter -jentene, og det var ikke én dag for tidlig. I senere tid er det derimot langrennsgutta som har gått foran som gode eksempler og flyttet grensene.

Hvem som er først i løypene på Sognefjellet i dag, vites ikke, men at de kvinnelige løperne kan lære litt av sine mannlige kolleger finnes det vel ingen tvil om. Alternativt kan de sjekke om de trener godt nok i henhold til Øyvind Sandbakks forskning. For på veien mot VM i Val di Fiemme i 2013 lyttet Nystad til godeste Sandbakk. Han var tydelig på at løping var den desidert beste formen for utholdenhetstrening, som supplement til langrennstrening på ski og rulleski i kupert terreng.

Det ble derfor et krav om at hver herreløper måtte gjennomføre minimum 30 timer løping i måneden gjennom sommeren og høsten. Dette høres kanskje ikke så mye ut på en hel måned, men når du i tillegg skal ha 30 timer klassisk og 30 timer skøyting på rulleski, i tillegg til styrketrening, så blir det da noe.

I 2026 trener mange av de beste langrennsløperne rundt 1000 timer i året, eller 20–30 timer mer i måneden enn sine forgjengere. For å tåle denne treningsmengden er intensitetsstyring og god restitusjon avgjørende. Det er ikke nok bare å trene mer. Treningen må også bygge opp kroppen, og det gjøres gjennom å ha kontroll på treningen og ved å hvile godt i etterkant. God restitusjon er like viktig som god trening.

Sett i ettertid fungerte grepene med mer løping og økt volum meget godt, for resultatene de neste årene ble atskillig bedre. Med unntak av noen mørke dager i Sotsji i 2014, der Trond Nystad og tvillingbror og smøresjef Knut måtte tåle mye kritikk, hevet det norske herrelaget seg betraktelig etter at «Prosjekt treningsfilosofi» fikk vann på mølla. Først kom sølv- og bronsemedaljene, men så kom også gullene. Det var ikke lenger én utøver som sto for alle de norske gullmedaljene.

Etter at Odd-Bjørn Hjelmeset strakk hendene i været som verdensmester på femmila i Sapporo i 2007, vant ingen annen norsk herreløper enn Petter Northug individuelt OL- eller VM-gull i distanse før i 2018. Både Martin Johnsrud Sundby, Sjur Røthe, Tord Asle Gjerdalen, Anders Gløersen, Niklas Dyrhaug og Finn Hågen Krogh tok medaljer i disse årene, men det var Northug som leverte gulløp på rekke og rad, inntil VM i Lahti i 2017. Det ble Northugs siste mesterskap. Der fikk han ikke engang være ankermann på stafetten, og måtte se Finn Hågen Krogh sikre norsk gull foran jagende russiske bjørner. Norsk herrelangrenn kunne ikke lenger lene seg på frelseren fra Mosvik.

I OL i 2018 snudde det for godt. Da Simen Hegstad Krüger fulgte opp bronsen på 15-kilometeren med gull på fellesstarten med skibytte, var det foran lagkameratene Sundby og Hans Christer Holund. I VM i Seefeld året etter vant Sundby og Holund hvert sitt individuelle gull, noe også Sjur Røthe gjorde i samme mesterskap. I årene som fulgte har flere kommet til. Nå er det de norske langrennsgutta som trener best i verden, både med og uten joggesko. I dag løper nok ikke alle landslagsløpere 30 timer i måneden lenger, men treningsfilosofien er fortsatt den samme. Norske skiløpere skal trene mest og best. Det er hemmeligheten bak norsk suksess.

VM-dronning Marit Bjørgen i historiske omgivelser i VM i Holmenkollen i 2011, da moderne norsk langrenn var på sitt mest populære.

